Document ID: 32009D0459

Reference:
13.6.2009
RO
Jurnalul Oficial al Uniunii Europene
L 150/8
DECIZIA CONSILIULUI
din 6 mai 2009
de acordare de asistență financiară comunitară pe termen mediu României
(2009/459/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre (1), în special articolul 3 alineatul (2),
având în vedere propunerea Comisiei formulată după consultarea Comitetului economic și financiar (CEF),
întrucât:
(1)
Prin Decizia 2009/458/CE (2) Consiliul a decis să acorde asistență reciprocă României.
(2)
În ciuda îmbunătățirii preconizate a contului curent, nevoile financiare externe ale României până în primul trimestru din 2011 au fost estimate în martie 2009 de Comisie, de Fondul Monetar Internațional (FMI) și de autoritățile române la 20 de miliarde EUR; din cauza evoluțiilor recente de pe piața financiară, contul de capital și financiar s-ar putea deteriora în mod semnificativ.
(3)
Este oportun să se acorde României sprijin comunitar de până la 5 miliarde EUR în cadrul mecanismului de asistență financiară pe termen mediu pentru balanțele de plăți ale statelor membre, instituit prin Regulamentul (CE) nr. 332/2002. Asistența respectivă ar trebui acordată împreună cu un împrumut din partea FMI, în valoare de 11,443 miliarde DST (aproximativ 12,95 miliarde EUR) în cadrul unui acord stand-by care se preconizează că va fi aprobat la 6 mai 2009. Banca Mondială a acceptat, de asemenea, să acorde României un împrumut de 1 miliard EUR, în timp ce Banca Europeană de Investiții (BEI) și Banca Europeană pentru Reconstrucție și Dezvoltare (BERD) vor furniza un sprijin suplimentar total de 1 miliard EUR.
(4)
Asistența comunitară ar trebui să fie gestionată de către Comisie. Condițiile particulare privind politicile economice convenite cu autoritățile române după consultarea CEF ar trebui să fie consemnate într-un memorandum de înțelegere. Condițiile financiare detaliate ar trebui să fie stabilite de Comisie în acordul de împrumut.
(5)
Comisia ar trebui să verifice, la intervale regulate, prin intermediul misiunilor și al raportărilor regulate ale autorităților române, dacă sunt îndeplinite condițiile privind politicile economice aferente asistenței.
(6)
Pe tot parcursul punerii în aplicare a programului, Comisia va furniza avize suplimentare privind politicile, precum și asistență tehnică în domenii specifice.
(7)
Fără a aduce atingere articolului 27 din Protocolul privind Statutul Sistemului European al Băncilor Centrale și al Băncii Centrale Europene, Curtea de Conturi Europeană are dreptul de a efectua controalele sau auditurile financiare pe care le consideră necesare în cadrul gestionării asistenței în cauză. Comisia, inclusiv Oficiul European de Luptă Antifraudă, are dreptul de a trimite propriii funcționari sau reprezentanți legali autorizați pentru a efectua controalele sau auditurile tehnice sau financiare pe care le consideră necesare în cadrul gestionării asistenței financiare comunitare pe termen mediu.
(8)
Independent de durata și de cadrul programului de asistență, Comisia va continua, aplicând procedurile relevante existente, inclusiv mecanismul de cooperare și verificare, să monitorizeze progresele în domeniile care contribuie la transparența și eficiența cheltuielilor publice, in special în domeniul justiției și al punerii în aplicare a fondurilor structurale, pentru a facilita consolidarea de către România a impactului asistenței comunitare.
(9)
Este necesar să se acorde asistență în vederea sprijinirii sustenabilității balanței de plăți în România, sprijinul contribuind astfel la punerea în aplicare cu succes a programului guvernamental de politici economice,
ADOPTĂ PREZENTA DECIZIE:
Articolul 1
(1)   Comunitatea pune la dispoziția României un împrumut pe termen mediu în valoare de maximum 5 miliarde EUR, cu o scadență medie de maximum șapte ani.
(2)   Asistența financiară comunitară se pune la dispoziție timp de trei ani începând cu ziua următoare datei la care prezenta decizie produce efecte.
Articolul 2
(1)   Asistența este gestionată de Comisie într-un mod compatibil cu angajamentele asumate de România și cu recomandările Consiliului, în special recomandările specifice de țară în contextul punerii în aplicare a programului național de reformă și a programului de convergență.
(2)   Comisia convine, împreună cu autoritățile române, după consultarea CEF, asupra condițiilor specifice în materie de politici economice care însoțesc asistența financiară, după cum se prevede la articolul 3 alineatul (5). Aceste condiții se stabilesc într-un memorandum de înțelegere în coerență cu angajamentele și recomandările menționate la alineatul (1). Condițiile financiare detaliate se stabilesc de Comisie în acordul de împrumut.
(3)   Comisia verifică la intervale regulate, în colaborare cu CEF, dacă condițiile în materie de politici economice aferente asistenței sunt îndeplinite. În acest scop autoritățile române pun la dispoziția Comisiei toate informațiile necesare și cooperează pe deplin cu aceasta. CEF este înștiințat de către Comisie cu privire la refinanțări posibile ale împrumuturilor sau la modificarea condițiilor financiare.
(4)   România este dispusă să adopte și să pună în aplicare măsuri suplimentare de consolidare pentru asigurarea stabilității macrofinanciare, în cazul în care astfel de măsuri devin necesare în cursul programului de asistență. Autoritățile române consultă Comisia înaintea adoptării oricăror astfel de măsuri suplimentare.
Articolul 3
(1)   Asistența financiară comunitară este pusă la dispoziția României de către Comisie în maximum cinci tranșe, a căror valoare urmează să se stabilească în memorandumul de înțelegere.
(2)   Prima tranșă se plătește în urma intrării în vigoare a acordului de împrumut și a memorandumului de înțelegere.
(3)   Dacă acest lucru este necesar în vederea finanțării împrumutului, este permisă utilizarea prudentă a swap-urilor pe rata dobânzii cu contrapărți cu cea mai înaltă calitate de credit.
(4)   Comisia decide cu privire la plata următoarelor tranșe după obținerea avizului CEF.
(5)   Plata fiecărei tranșe ulterioare se efectuează pe baza unei puneri în aplicare satisfăcătoare a noului program economic al Guvernului României, care urmează să fie inclus în programul de convergență al României, în programul național de reformă și, în special, în condițiile specifice în materie de politici economice stabilite în memorandumul de înțelegere. Acestea includ, printre altele:
(a)
adoptarea unui program fiscal bine definit pe termen mediu pentru reducerea deficitului administrației publice, până în 2011, la un nivel care să nu depășească nivelul de referință din tratat, de 3 % din PIB;
(b)
adoptarea și executarea unui buget modificat pe 2009 (până în al doilea trimestru din 2009), care vizează un deficit public de cel mult 5,1 % din PIB în termeni SEC 95;
(c)
diminuarea cheltuielilor cu salariile din sectorul public în termeni nominali față de rezultatele din 2008, prin anularea creșterilor salariale din acest sector (totalizând 5 % în termeni nominali) programată pentru 2009 (sau prin reduceri suplimentare de personal producând un efect echivalent) și prin reducerea locurilor de muncă din sectorul public, inclusiv prin înlocuirea numai a unui angajat din șapte care părăsește sectorul public;
(d)
reducerea suplimentară a cheltuielilor cu bunurile și serviciile și a subvențiilor pentru întreprinderile publice;
(e)
ameliorarea gestiunii bugetare prin adoptarea și punerea în aplicare a unui cadru fiscal obligatoriu pe termen mediu, instituirea unor limite privind rectificările bugetare care pot fi efectuate în timpul anului, inclusiv reguli fiscale și înființarea unui consiliu fiscal care să furnizeze analize independente și de specialitate;
(f)
restructurarea salarizării în sistemul bugetar, inclusiv prin unificarea și simplificarea grilelor de salarizare și revizuirea sistemului de sporuri;
(g)
schimbarea unor parametri principali ai sistemului de pensii prin evoluția spre indexarea pensiilor în funcție de prețurile de consum mai degrabă decât în funcție de nivelul salariilor, împreună cu continuarea creșterii graduale a vârstei de pensionare peste cea prevăzută în planurile aprobate în prezent, în special pentru femei, și introducerea treptată a contribuțiilor la fondul de pensii pentru grupurile de angajați publici care sunt în prezent excluși de la acestea;
(h)
modificarea legislației privind procedurile de lichidare și a legislației bancare pentru ca acestea să poată răspunde în timp util și în mod eficace în cazul în care băncile ar trece printr-o situație dificilă. Unul dintre scopurile principale ale modificărilor va fi consolidarea puterilor administratorilor băncilor aflate sub administrare specială. În plus de soluționarea problemelor bancare, este necesară consolidarea competențelor de remediere ale Băncii naționale a României (BNR), inclusiv autorizarea acesteia de a solicita acționarilor principali creșterea capitalului social deținut și sprijinirea financiară a băncii. Supravegherea financiară va fi consolidată, în conformitate cu legislația comunitară relevantă. În plus, vor fi stabilite cerințe de raportare mai detaliată cu privire la lichidități. De asemenea, procedurile privind activarea garantării depozitului trebuie să fie modificate în scopul simplificării și accelerării plăților. În cadrul legislației modificate, garantarea depozitelor va fi activată în urma deciziei BNR, în termen de 20 de zile. În fine, pentru a garanta furnizarea suficientă de lichidități, BNR s-a angajat să extindă gama de active care pot fi acceptate drept garanție. Având în vedere circumstanțele specifice, nivelul minim de reglementare al ratei de adecvare a capitalului ar trebui să crească de la 8 % la 10 % la momentul potrivit;
(i)
măsuri de reformă structurală în domeniile acoperite de recomandările specifice de țară emise în contextul Strategiei de la Lisabona. Acestea vor include măsuri pentru ameliorarea eficienței și eficacității administrației publice, sporirea calității cheltuielilor publice, utilizarea sănătoasă și absorbția ridicată a fondurilor UE, conducând la reducerea sarcinilor administrative, fiscale și juridice la care sunt supuse întreprinderile și la combaterea muncii nedeclarate, având ca efect lărgirea bazei de impozitare.
(6)   Pentru a asigura punerea în aplicare armonioasă a condiționalității programului și pentru a contribui la reducerea dezechilibrelor într-un mod sustenabil, Comisia va continua să furnizeze îndrumări și consiliere cu privire la reformele fiscale, structurale și ale pieței financiare.
(7)   România deschide un cont special la BNR în vederea gestionării asistenței financiare comunitare pe termen mediu.
Articolul 4
Prezenta decizie se adresează României.
Articolul 5
Prezenta decizie se publică în Jurnalul Oficial al Uniunii Europene.
Adoptată la Bruxelles, 6 mai 2009.
Pentru Consiliu
Președintele
J. KOHOUT
(1)  JO L 53, 23.2.2002, p. 1.
(2)  A se vedea pagina 6 din prezentul Jurnal Oficial.

Summary:
Asistența financiară acordată României
Asistența financiară acordată României
SINTEZĂ PRIVIND:
Decizia 2009/459/CE – asistență financiară pe termen mediu acordată României
Decizia 2011/288/UE – asistență financiară preventivă pe termen mediu acordată României
Decizia 2013/531/UE – asistență financiară preventivă pe termen mediu acordată României
CARE ESTE ROLUL ACESTOR DECIZII?
Obiectivul deciziilor este de a acorda României asistență financiară.
Uniunea Europeană (UE) și Fondul Monetar Internațional (FMI), cu sprijinul altor organizații internaționale, au acordat României asistență financiară în perioada 2009-2015.
Acțiunile UE se întemeiază pe Regulamentul (CE) nr. 332/2002, care îi permite să acorde asistență financiară pe termen mediu țărilor UE care nu sunt în zona euro și se confruntă cu dificultăți legate de balanța de plăți.
ASPECTE-CHEIE
În 2009, UE a fost de acord ca România să beneficieze de asistență financiară în valoare de până la 20 de miliarde EUR pentru perioada 2009-2011. Conform Regulamentului (CE) nr. 332/2002, asistența era legată de adoptarea de către România a unor măsuri de politică economică menite să restabilească sustenabilitatea balanței de plăți.
Finanțarea a fost acordată de:
UE: 5 miliarde EUR în cadrul programului său de asistență privind balanța de plăți;
FMI
: aproximativ 12,95 miliarde EUR în cadrul unui acord stand-by;
Banca Mondială
: 1 miliard EUR;
Banca Europeană de Investiții
 și Banca Europeană pentru Reconstrucție și Dezvoltare: 1 miliard EUR împreună.
În 2011, UE a fost de acord să acorde României asistență financiară preventivă de până la 1,4 miliarde EUR pentru perioada 2011-2013. Decizia a confirmat că:
România nu va solicita plata niciunei tranșe de finanțare decât dacă se confruntă cu dificultăți legate de balanța de plăți curente sau de mișcările de capital;
Comisia Europeană va cântări orice solicitare a României de a primi întregul împrumut sau o parte a acestuia ținând cont de punerea în aplicare de către guvern a programului său de reformă economică;
asistența a fost un efort comun realizat împreună cu FMI, care a acordat aproximativ 3,6 miliarde EUR în cadrul unui acord stand-by preventiv;
Banca Mondială a promis ajutor financiar suplimentar.
În 2013, UE a aprobat un nou program preventiv privind balanța de plăți destinat României pentru perioada 2013-2015. Uniunea a promis alocarea a 2 miliarde EUR, FMI urmând să aloce și el aceeași sumă. Această măsură a fost menită să ofere țării sprijin pentru:
consolidarea stabilității macroeconomice, fiscale și financiare;
creșterea rezistenței economiei și a potențialului de creștere al acesteia;
sporirea capacității administrative;
reformarea administrării impozitelor, ameliorarea managementului financiar public și restructurarea întreprinderilor de stat.
Nu s-a utilizat deloc sprijinul financiar acordat în cadrul programului pentru 2011-2013 și al programului 2013-2015.
Odată cu încheierea celui de al treilea program de asistență financiară, la 30 septembrie 2015, UE și-a demarat supravegherea post-program la 1 octombrie 2015. Această supraveghere:
se concentrează asupra programului privind balanța de plăți pentru perioada 2009-2011, în cadrul căruia mai sunt datorate 3,5 miliarde EUR din suma plătită de 5 miliarde EUR;
implică vizite periodice în România pentru evaluarea situației economice, fiscale și financiare a țării;
va dura probabil până în luna mai 2018, când se preconizează că se va fi rambursat 70 % din împrumutul inițial.
DE CÂND SE APLICĂ DECIZIILE?
Decizia 2009/459/CE a Consiliului a intrat în vigoare la 11 mai 2009.
Decizia 2011/288/UE a Consiliului a intrat în vigoare la 13 mai 2011.
Decizia 2013/531/UE a Consiliului a intrat în vigoare la 25 octombrie 2013.
CONTEXT
În februarie 2002, Consiliul UE i-a conferit UE competența de a acorda împrumuturi țărilor UE care se confruntă sau riscă să se confrunte cu dificultăți privind balanța de plăți sau mișcările de capital.
Această asistență financiară este disponibilă numai pentru țările care nu utilizează moneda euro.
România a solicitat pentru prima dată asistență în 2009, după ce moneda națională scăzuse cu 30 % în fața monedei euro în cele 15 luni anterioare, iar deficitul său bugetar și de cont curent crescuse rapid ca urmare a crizei financiare.
Pentru informații suplimentare, consultați:
„Asistența privind balanța de plăți acordată României” pe site-ul web al Comisiei Europene.
ACTUL PRINCIPAL
            
Decizia 2009/459/CE a Consiliului din 6 mai 2009 de acordare de asistență financiară comunitară pe termen mediu României (JO L 150, 13.6.2009, pp. 8-10)
Modificările succesive aduse Deciziei 2009/459/CE au fost integrate în textul de bază. Această versiune consolidată are doar un caracter informativ.
Decizia 2011/288/UE a Consiliului din 12 mai 2011 de acordare a unei asistențe financiare preventive pe termen mediu din partea UE României (JO L 132, 19.5.2011, pp. 15-17)
Decizia 2013/531/UE a Consiliului din 22 octombrie 2013 prin care se acordă României asistență financiară preventivă pe termen mediu din partea Uniunii (JO L 286, 29.10.2013, pp. 1-3)
ACTE CONEXE
            
Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre (JO L 53, 23.2.2002, pp. 1-3)
A se vedea versiunea consolidată.
Data ultimei actualizări: 30.01.2017